আগামী ২৫ ফেব্রুয়ারি তিন দিনব্যাপী ঢাকা অ্যাপারেল সামিটের উদ্বোধন করবেন প্রধানমন্ত্রী শেখ হাসিনা। বিজিএমইএ আয়োজিত এই সামিটে দেশের পোশাক শিল্পের সমস্যা ও সম্ভাবনা নিয়ে কথা বলবেন দেশি-বিদেশি অতিথিরা। গতকাল কাওরানবাজারে বাংলাদেশ পোশাক প্রস্তুত ও রপ্তানিকারক সমিতি (বিজিএমইএ) কার্যালয়ে আয়োজিত সংবাদ সম্মেলনে এ কথা জানান সংগঠনের সভাপতি সিদ্দিকুর রহমান। এ সময় উপস্থিত ছিলেন বিজিএমইএ সহ-সভাপতি ফারুখ হাসান, মোহাম্মদ নাসির, মাহমুদুল হাসান খান বাবু প্রমুখ। সিদ্দিকুর রহমান বলেন, রাজধানীর প্যান প্যাসিফিক হোটেল সোনারগাঁওয়ে এই সামিটে তিনটি সেশনে পোশাক শিল্প নিয়ে আলোচনা হবে। কীভাবে এ শিল্পকে সামনের দিকে এগিয়ে নেওয়া যায়, তা নিয়েও আলোচনা হবে। এবারের ঢাকা অ্যাপারেল সামিটের প্রতিপাদ্য ‘টুগেদার ফর এ বেটার টুমোরো’।